Stanislav Kropilák

Stanislav Kropilák (* 10. jún 1955, Kremnica – † 14. október 2022) bol slovenský basketbalista, reprezentant Česko-Slovenska, medailista z majstrovstiev Európy a slovenský basketbalista 20. storočia. Neskôr sa dal na politiku a začiatkom 21. storočia sa stal poslancom Národnej rady Slovenskej republiky. Bol 208 cm vysoký a hrával na poste pivota. V roku 2021 ho uviedli do Siene slávy Medzinárodnej basketbalovej federácie.

Životopis 
Svoju športovú kariéru začal v Slávii SVŠT Bratislava. Od roku 1976 hral v Interi Bratislava. S Interom sa stal štyrikrát majstrom ČSSR. Ďalší titul pridal počas vojenčiny v klube Rudá Hvězda Pardubice. Na sklonku kariéry legionárčil v Belgicku (Fleurus Brusel, Charleroi, Namur) a Luxembursku (Steinsel a Gilly).

Ako reprezentant ČSSR sa zúčastnil šiestich majstrovstiev Európy (1975, 1977, 1979, 1981, 1983, 1985, 1987) z ktorých si odniesol jednu striebornú medailu (1985) a dve bronzové (1977 a 1981). Hral aj na dvoch svetových šampionátoch (1978 a 1982).

Päťkrát bol nominovaný do výberu Európy. V roku 1982 hral za výber Európy proti USA v rámci osláv 50. výročia FIBA, za ktoré nastúpila napríklad aj neskoršia hviezda NBA Michael Jordan.

V roku 1983 absolvoval štúdium práva na Právnickej fakulte Univerzity Komenského v Bratislave.

Politika 
Na začiatku 21. storočia vstúpil do politiky, stal sa členom politickej strany Pavla Ruska ANO. Nastúpil na neuplatňovaný mandát poslanca Františka Tótha vo volebnom období 20022006.

Dopravná nehoda 
V apríli 2005 spôsobil v Bratislave dopravnú nehodu, pri ktorej značne poškodil dopravné značenie. Televízia JOJ priniesla reportáž, podľa ktorej pri jazde pod vplyvom alkoholu ľahko zranil chodca a naháňala ho polícia. Predseda ANO Pavol Rusko to na tlačovej konferencii vehementne poprel a obvinil JOJ zo „zákerného klamstva a svinstva“. O pár mesiacov neskôr, po roztržke v jeho strane, keď sa Kropilák pridal k odídencom, sa Rusko zmienenej televízii verejne ospravedlnil a spomenul, že Kropilák bol v čase nehody „opitý ako snop“. Dodal, že on o tom netušil a oni (ostatní odídenci z ANO) ho nechali zastávať sa človeka, ktorý si to nezaslúžil.

Športové úspechy

Reprezentácia 
 2. miesto na ME 1985 (Stuttgart) (kapitán tímu)
 3. miesto na ME 1981 (Praha-Ostrava-Bratislava)
 3. miesto na ME 1977 (Liège)
 4. miesto na ME 1979
 6. miesto na OH 1976 v Montreale
 6. miesto na MS 1978
 6. miesto na ME 1975
 8. miesto na ME 1987 (najviac bodujúci čs. hráč na šampionáte – 114 bodov v 8 zápasoch)
 9. miesto na OH 1980 v Moskve (najviac bodujúci čs. hráč na olympiáde – 187 bodov v 7 zápasoch)
 10. miesto na ME 1983 (najviac bodujúci čs. hráč na šampionáte – 151 bodov v 7 zápasoch)

Klub 
 4 x majster ČSSR s Interom Bratislava (1979, 1980, 1983 a 1985 )
 1 x majster ČSSR s RH Pardubice (1984)

Ocenenia 
 Najlepší slovenský basketbalista 20. storočia
 Člen Siene slávy slovenského basketbalu (od februára 2017)
 5 x najlepší basketbalista Česko-Slovenska (1979, 1980, 1982, 1983, 1985)
 10 x najlepší basketbalista Slovenska (19751984)

Referencie

Externé odkazy 
 Kropilák rád spomína na americké hviezdy 
 Stanislav Kropilák 
 Stanislav Kropilák na fiba.com 
 Sieň slávy sa rozrástla 

Slovenskí basketbalisti
Slovenskí politici
Politici ANO
Poslanci NR SR (2002 – 2006)
Absolventi Právnickej fakulty Univerzity Komenského v Bratislave
Členovia Siene slávy slovenského basketbalu
Česko-slovenskí olympionici
Osobnosti z Kremnice